**27. 12. 1989**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aleargă vântul, aleargă

Risipind flori de mălin

Maculate-n sânge proaspăt

De studenți crescuți în chin.

Aleargă vântul, aleargă

Peste cele patru zări,

Dezmembrează și dezleagă

Jurăminte și terori.

Aleargă vântul, aleargă

Printre munți și văi adânci,

Suflă și descătușează

Vieți trăite în porunci.

Aleargă vântul, aleargă

Prin speranțe-nlănțuite,

Arvunind tot viitorul

Pe maldăr de oseminte.

Aleargă vântul, aleargă,

Cad goruni după goruni,

Conștiința-mi jubilează;

Sunt și eu printre „ nebuni” !